
2019

Pagalms. Ir saulains vasaras rīts. Redzams mājas stūris un kūts durvis. Pie kūts durvīm nolikts spainis ar ūdeni. Ābelē sēž Kaķis. Zem ābeles Suns. Netālu kašņājas Vistas.
Suns (rejot uz ābeli): Vau, vau, vau! Tūlīt kāp lejā!

Kaķis: Nekāpšu vis!

Suns: Es saku – kāp lejā!

Kaķis: Nekāpšu!

Suns: Cik tad ilgi tur sēdēsi?

Kaķis: Kaut visu mūžu.

Suns: Nomirsi badā.

Kaķis: Ne –e. Ēdīšu mušas, tās te apkārt bariem vien spindz.

Suns: Slikti nepaliks?

Kaķis: Nē. Man vēders izturīgs.

Saimnieces balss: Minci, minci, minci!

Suns: Dzirdi? Tevi sauc.

Kaķis: Dzirdu. Bet nevaru aiziet.
Suns: Kāpēc?

Kaķis (nikni): Tāpēc, ka tu tur apakšā tupi!

Suns: Es tev neko nedarīšu!

Kaķis: Kā tad! Tā tu vienmēr saki. Bet vienmēr, kad tev trāpos ceļā, tu man brūc virsū.

Suns: Šoreiz tā nebūs.

Kaķis: Kā tad! Tā jau nu tev ticēšu.

Saimnieces balss: Minci, min, minci! Kur tu esi, kaķīti mans? Minci, minci, minci!

Suns: Sauc. Varbūt dos ko garšīgu. Tev jāiet. 

Kaķis: Bet tad tu ej prom.

Suns: Vau! Cik tālu?

Kaķis: Aiz mājas.

Suns (vilcinoties un šļūkājot ķepas): Labi. Es jau eju, eju.

Kaķis: Veicīgāk! Veiklāk kustini tās savas ekstremitātes!

Suns (noslēpjoties aiz mājas stūra): Es jau esmu aizgājis. 
Kaķis: Tad sēdi tur un nekusties.

Kaķis norāpjas no koka, Suns, to pamanījis, uzreiz metas virsū. Abi – viens ņaudēdams, otrs  riedams, pāris reižu apriņķo ap ābeli un tad metas cauri vistu pulciņam un tad nozūd. Vistas kladzinādamas pajūk uz visām pusēm.

1.Vista: Fu! Cik riebīgi zvēri! Pat mierīgi pakašņāties neļauj.

2.Vista: Kā tad, kā tad! Mūžīgi viņiem jātaisa tracis.

3.Vista: Un par ko? Katram sava bļodiņa, saimniece katram liek savu ēdienu, otram nav nost jāņem.

4.Vista: Kā tu zini?

3.Vista: Es reiz biju iešmaukusi virtuvē. Redzēju.

1.Vista (žēli): Es gan nekad virtuve neesmu bijusi...

3.Vista: Nav tur nekā interesanta. Šķūnīti, kur graudi glabājas, ir daudz labāk.

2.Vista: Bet tie graudi jau tur maisos. Klāt netiek.

3.Vista: Un tu doma, ka virtuvē ēdiens pa zemi mētājas? Uz galda stāv. Jāpalecas.

4.Vista: Un tu palecies? Uzlidoji?

3.Vista (dusmīgi): Ko jūs te brūkat man visas virsū! Tikai par to, ka reiz biju ķēķī.

1.Vista: Tu vismaz pasauli esi redzējusi. Bet ko mēs – tikai pagalmu un laktu. Ak jā – nu vēl perēkli.

2.Vista: Par perēkļiem runājot – nezināt, kur Mīļākā Vista palikusi? Visu rītu nav redzēta. 

3.Vista: Gan jau kaut kur klusībā nolīdusi ar mūsu kopīgo Gaili. Ir gan viņai laime!

4.Vista: Nē, nē, nē. Gailis viens pats pa kūti šiverējas.
1.Vista: Kur tad šī palikusi?

2.Vista: Vai dieniņ! Vai tik Lapsa nav aiznesusi!

3.Vista: Trīs reizes nospļaujies! Nepiesauc nelaimi!

4.Vista: Nebūtu jau nekāds brīnums, ja Lapsa te uzrastos. Ar tādu sargu kā mūsu Suns... Tam tikai kaķi prātā.

2.Vista: Tā jau nu gluži nav. Reizēm viņš parej arī.

1.Vista: Jā, kad Kaķis jātrenkā. Nez, ko teiktu, ja Lapsa Kūmiņš patiesu te parādītos. Vai tik nebūtu uzreiz istabā un zem gultas.

3.Vista: Kāpēc tu mūsu naidnieci tik gari sauc? Vai tad viņai vārds būtu Lapsa un uzvārds Kūmiņš?

1.Vista (nedaudz apjukusi): Es īsti nezinu... Tā saka.

3.Vista: Jā, ir gan dažiem dzīvniekiem laime! Pat uzvārdi ir. Bet mēs tikai vienkārši Vistas. 

2.Vista: Nu un kas?  Mēs esam nevis vienkārši vistas, bet Vistas. Lai katrs par tādu piedzimtu.

4.Vista: Klau, te vairs nav ko kašņāties. Kamēr neviens neredz, iešmauksim dārzā.

1.Vista: Darām tā. Tas Vau – vau arī nez kur aizdauzījies, tā ka būs miers.

Vistas aizplivinās. Krūtis izriezis, galvu uz visām pusēm grozīdams, uznāk Gailis.

Gailis (čukstus): Mīļotā! Kur tu esi? Panāc nu šurp! (pēc brītiņa skaļāk) Mīļotā! Panāc šurp!

Uzplivinās Mīļotā Vista: Esmu klāt, mans kungs un pavēlniek!
Gailis: Nu kāpēc tik oficiāli? Saki vienkārši – mans dārgais vīrs.

Mīļotā Vista: Jā, mans dārgais vīrs.

Gailis: Nu re, tā ir labi. Panāc nu tuvāk, sabučosimies knābīšiem. Tā dara. Un tagad pastāsti, kā klājas mūsu mazuļiem.

Mīļotā Vista: Vēl jau oliņās ir klusums. Neviens neklaudzina.

Gailis: Nu jā, nu jā. Vēl jau ir laiks. Vai neviens nezina, kur tu perē?

Mīļotā Vista: Neviens pats.

Gailis: Tas labi, tas labi. Citādi nebūtu miera ne no draugiem, ne ienaidniekiem. Vai zini? Es tev divas dāvaniņas atnesu.

Mīļotā Vista (sasizdama spārnus): Cik jauki, cik mīļi! Rādi redzēt.
Gailis: Aizver acis! (Gailis apliek Mīļotajai Vistai zelta ķēdīti)

Mīļotā Vista (taustīdama ķēdīti): Kas tas ir, dārgais?

Gailis: Paskaties ūdens spainī.

Mīļota Vista tā dara: Vai dieniņ, kāds skaistums! Un spožums!  Kur tu tādu ņēmi?

Gailis: Tepat pagalmā. Laikam kādam bija nokritusi.

Mīļotā Vista: Bet vai  tad tā drīkst ņemt?

Gailis: Nepaņemtu es, paņemtu cits. Bet manai mīļotajai sieviņai jābūt skaistai.

Mīļotā Vista: Paldies, paldies. Un kas ir otra dāvaniņa?
Gailis: Ņem. Te ir daži jauki tārpiņi. Šorīt tā agrāk piecēlos, jau pēc pirmajiem gaiļiem, un aizgāju uz lauku.

Mīļotā Vista: Un man sataupīji? Paldies, mīļais, tu man esi tik gādīgs. Bet nu gan skriešu atpakaļ uz perēkli, ka neatdziest. Tur arī kārumus apēdīšu. (aizplivinās)

Gailis (lepni staigādams pa pagalmu): Nu, vai es neesmu viens varens vīrs? I zeltu savai sieviņai sagādāju, i ēdamo sagādāju. Jācer, ka mani dēli būs tādi paši. Paga, cik tad man būs to bērniņu? Desmit? Vai divpadsmit? Kaut kā aizmirsies. Būs nākamreiz sieviņai tā neuzkrītoši jāuzprasa.
Uzskrien Kaķis, aiz viņa Suns. Uzbrāžas Gailim, sagriež to vairākas reizes riņķī un pazūd aiz mājas stūra.

Gailis (nikni): Psihopāti! Tādus tikai piesietus turēt. Vismaz vienu. 
No dārza atskan nikna Vistu kladzināšana, pa vidu arī ņau – ņau un vau – vau.
Gailis: Tur nu gan iet vaļā jandāliņš. Ja saimniece ieraudzīs, ka pa viņas dārzu tā plosās, būs slikti. Jālasās tik ātrāk prom. Gan jau Vistas pašas tiks galā. (Aizplivinās uz kūti, uzskriedams virsū Aitiņai, kura nāk uz pagalmu)
Aitiņa: Tāds kā! Skrien virsū, it kā acu pierē nebūtu. Taisni kauns ar tādiem kopā dzīvot, zem viena jumta. (noplūkdama zāles stiebru un to košļādama) Labi, ka te neviena nav. Varu mierīgi pabēdāties. (bēdīgi) Ak Auniņ, kur tu esi? Tik vienu reizi –pērn pavasarī, redzējāmies. Un tu biji tik skaists! Un ar tādām valgām acīm uz mani skatījies! Vai es tev patiku? Vai es tavā sirdī iekritu tikpat ļoti kā tu manējā? Jau veselu gadu dzīvoju tikai atmiņās. Būtu vismaz kādu vēsti atsūtījis, bet nekā.
Uzlido Vārna: Hei, Aita! Ko sēdi? Pastāsti, kas jauns. Vai Gailis jau ticis pie saviem dēliem?

Aitiņa: Kuš! Ko bļausties! Netraucē bēdāties.

Vārna(apvainojusies): Labi, labi. Kas tad man. Varu arī klusēt. Ja tu to ziņu no Auniņa negribi dzirdēt.

Aitiņa: No Auniņa? Vai dieniņ! Es tikko par viņu domāju. Stāsti ātrāk!
Vārna: Bet kas man par to stāstīšanu būs? 

Aitiņa: Bet ko tu gribi?

Vārna: Šķipsniņu no tavas vilnas. Gultas pēlim.

Aitiņa: Atlido rīt  no tīta, tad dabūsi. Es vakarā ķemmēšos. Bet tagad stāsti,stāsti!

Vārna: Auniņš tevi gaida desmitos pie upītes tiltiņa.

Aitiņa: Šodien? Bet kā es zināšu laiku? Man taču nav pulksteņa.

Vārna: Paprasi Gailim. Viņš jau mums te uzdodas par laikreģi.

Aitiņa: Jā! Tā arī darīšu. (metas uz kūti) Gaili! Gaili!

Vārna: Ir nu gan tie dzīvnieki dumji. Pat paldies nepateica.

Uzplivinās Mīļotā vista: Sveika, Vārna! Vai Gailis te nav?

Vārna: Sveika, sveika. Vai tad mazuļi jau izperēti, ka tu apkārt staigā?
Mīļotā Vista: Nē, vēl nav. Es tikai uz brītiņu. Gribēju Gailim tukšo trauciņu atdot.

Vārna:  Un kas tajā trauciņā bija iekšā?

Mīļotā Vista: Daži brīnišķīgi tārpiņi. Ļoti garšīgi.

Vārna: Visus apēdi?

Mīļotā Vista: Jā, protams. Ko tur glabāt. Sabojāsies. Ledusskapja jau mums nav.

Vārna: Bet par ciemiņiem tu nepadomāji? Tavā muļķa prātā neienāca doma – ja nu šorīt atlido mīlā Vārna, kas arī labprāt uzcienātos ar kādu tārpiņu?

Mīļotā Vista: Piedod, neienāca gan.

Vārna:  Kas tev tur ap kaklu tik spožs?

Mīļotā Vista (lepni):Tā ir zelta ķēdīte. Labais Gailis man uzdāvināja.
Vārna: Kur tad viņš tādu dabūja?

Mīļotā Vista: Teicās atradis tepat pagalmā.

Vārna: Melo. Kurš tad nu pa pagalmu zeltu kaisīs. Droši vien būs kaut kur nozadzis.

Mīļotā Vista (sarūgtināta, ar asarām acīs): Nerunā tā. Gailis ir ļoti labs. Un viņš nekad nezagtu.

Vārna: To nu tik droši nevar zināt. Nekad nevar paredzēt, kas otram iekšā. Nu, ja tev nekā garšīga nav... nav taču? (Mīļotā Vista pakrata galvu) Tad es lidoju prom. Daudz darīšanu. Aizlido.
Mīļotā Vista: Atā, Vārna! (bēdīgi) Kāpēc viņa tā slikti runāja? Atriebās par to, ka es viņai nepataupīju tārpiņu? Visādi var būt. Bet es savam Gailim ticu. Aizplivinās.
Cēli uzsoļo Tītariene ar Tītaru.

Tītariene: Buldur – buldur – buldur – buldur! Un tagad rīta rosme. Viegls skrējiens uz vietas. (Abi tā dara) Viens, divi, viens, divi. Augstāk ceļgalus, augstāk. Tā, labi. Un tagad pieliekšanos.

Tītars: Es to nevaru. Man krika mugurā.

Tītariene: Kuš! Ne tik skaļi! Saņemies! Ja nevingrosi un paliksi resns, tevi drīz vien uzliks uz pannas.
Tītars: Bet es taču esmu vecs! Un cīpslains. Es neesmu garšīgs.

Tītariene: Bet viņi jau to nezina. Tā ka trenējies. Spārnus augšā – viens, divi. Spārnus lejā – viens, divi.

Tītars (lūdzoši): Atpūtīsimies bišķi. Galīgi vairs nav spēka.

Tītariene (neapmierināta): buldur – buldur – buldur! Kas tu man par vīru, ja nevari nieka vingrošanu izturēt!

Tītars: Es jau teicu – esmu vecs. Un tu arī nepārpūlies. Tāpat neesi nekāda jaunā.

Tītariene: Tu manus gadus neskaiti! Man vēl duka ir iekšā.

Tītars: Labi, labi. Tikai mani liec mierā.

Tītariene: Labi. Tad iesim uz perēkli.

Tītars: Ko tad tur? Es gribu ēst, bet tur neko nedod.

Titariene: Tu sen savus vīra pienākumus neesi pildījis.
Titars: Mīļo stundiņ! Par ko tu runā? Vai neredzi – es esmu vecs!

Titariene: Nu un kas? Dažs labs vecāks par tevi bijis tāds mīlnieks, ka tik turies.
Tītars: A kā tu zini?

Tītariene (izvairīgi): Tā runā.

Tītars: Visādās pļāpās jau nu nav ko klausīties.

Tītariene: Buldur – buldur! Tad tu nāksi uz perēkli vai nē?
Tītars: Nē! Es taču teicu.

Tītariene: Nu par ko man tāds sods! Tu paskaties uz Gaili un Vistām – viņam  ir ne tikai Mīļākā Vista, bet vesels harēms. Bet tu vienu tītarieni nevari darīt laimīgu.

Tītars: Nu tad ej pie Gaiļa, ja pie viņa tik laba dzīve.

Tītariene: Tāds kā! Sajucis prātā. Kur Gailis un kur es? Un kas tad mums piedzims – tītargailēni varbūt? Fui!

Tītars: Nu tad es nezinu.

Tītariene: Zini gan, tikai negribi. Kauna nemaz nav,

Tītars: Par vecumu nav ko kaunēties. Visiem tas pienāks.

Tītariene: Vai tad es par vecumu runāju... Nu, ko stāvi? Dari taču kaut ko!

Tītars: Paklau, ir pavisam kluss, neviena nav. Aizšmauksim uz dārzu, varbūt kādu slieku vai kukainīti atradīsim.

Tītariene: Ak, šie vīrieši! Viņiem vēders vienmēr pirmajā vietā.

Uzskrien Kaķis ar Suni un izbrāžas abiem tītariem pa vidu. Tie atsprāgst katrs uz savu pusi. Kaķis un suns atkal nozūd.

Tītariene: Psihopāti! Ko tā saimniece domā, šitādus briesmoņus turēdama. Tik to vien zina kā dzīties viens otram pakaļ.

Tītars: Lai jau izskrienas, kamēr jauni. Pienāks vecums, ne ķepu nepakustinās.

Tītariene: Nu ko tu atkal par to vecumu, it kā citu domu vairs nebūtu. Ejam labāk uz to dārzu. Man arī tā kā ēst sāk gribēties.
Tītars: Beidzot dzirdu kādu prātīgu vārdu.

Abi aiziet uz dārzu. No kūts iznāk Aitiņa un Gailis.

Aitiņa: Nu Gaili, lūdzu!

Gailis: Kas es tev – kāds pulkstenis, vai?

Aitiņa: Bet tu vienmēr zini, kad dziedāt.

Gailis: To es pēc zvaigznēm nosaku Vai tagad tu redzi kaut vienu zvaigzni?

Aitiņa (paskatījusies debesīs, žēli): Ne -e.

Gailis: Nu par ko tad ir runa?

Aitiņa: Bet kā lai es zinu, kad iet uz upīti, kad Auniņš mani gaidīs?

Gaili: Ej kaut tagad, nevis staigā man pakaļ. Tupi tur, kamēr tavs mīļotais atnāks.

Aitiņa: Pareizi! Es tur sēdēšu un gaidīšu savu Auniņu. Paldies tev, Gaili!
Gailis (vīzdegunīgi): Lūdzu, lūdzu. Vienmēr laipni.

Aitiņa aizskrien. Gailis ieņem lepnu pozu.

Gailis (lepni un ļoti skaļi): Kikerigū!
Pa kūts durvīm pabāž galvu Telēns: Ko, jau pusdienas laiks? Drīz mamma nāks mājās uz slaukšanu? Es dabūšu savu pienu?

Gailis: Kā lai es to zinu.

Telēns: Bet tu taču tikko dziedāji.

Gailis: Nu un kas? Pie mums valda brīvība. Kad gribu, tad dziedu.

Telēns: Tad vēl nav pusdiena?

Gailis: Ko jūs visi man uzbāžaties? Vai es jums kāds pulkstenis, v ai?
Telēns: Bet cita laikrāža jau mums nav.

Gailis: Tad vadies pēc sajūtām. Vai vēders jau tukšs?

Telēns: Nē, vēl drusku ir iekšā. 

Gailis: Nu redzi nu. Kad būs galīgi tukšs, tad būs pusdienas laiks un mamma nāks mājās.

Telēns: Tik vienkārši! Kā es to agrāk neiedomājos!

Gailis: Ar galvu vajag  domāt, ar galvu. Mācies.

Telēns: Paldies par padomu! Es nu iešu atpakaļ kūtī pagremot. (aiziet)
Gailis: Cik labi, ka es te tāds gudrs. Ko viņi visi bez manis iesāktu. Bet kur tad manas parējās sievas? Šorīt nemaz neesmu apsveicinājies.
Saimnieces balss: Reksi, Reksi! Vistas un tītari dārzā, puci ārā.
Aizelsušies uzskrien Kaķis un Suns. Kaķis žigli uzrāpjas kokā un parāda Sunim mēli.

Suns: Nu pagaidi tu man! Gan es tevi dabūšu rokā!

Kaķis: Gaidi vien! Ej trenkā savas vistas.

Saimnieces balss:  Reksi, Reksi!
Suns: Iešu ar. Bet nedomā, ka tu man izspruksi. 
Kaķis: Ha – ha – hā! Cerība jau ir laba lieta.
Suns aizskrien uz dārzu, no turienes atskan nikna kladzināšana un buldurēšana. Pagalmā ieskrien Vistas un Tītari.

1.Vista (Sunim): Tāds kā! Vai tad uz reiz tā jāklūp virsū! Tu man frizūru sabojāji.

2.Vista: Un tu man tērpu! Tagad visas mežģīnes atrautas vaļā.

3. Vista: Eita pie spaiņa un sakārtojaties. (4. Vistai)  Un tu arī – tev zeķes nobrukušas. 

Visas trīs Vistas skatās ūdens spainī un pielabo izpluinīti, arī abi Titari pielabo viens otra spalvas)

3. Vista (Sunim): Panāc drusku malā, man tev kas jāsaka.
Suns: Nu, nu? Vai dārzā palika vēl kāda Vista? Es tūļiņ...

3. Vista (aizturēdama Suni): Nē taču. Man ir piedāvājums.

Suns: Kāds?

3. Vista: Vai tev tārpiņi garšo? Tādi resni spīdīgi.

Suns:  Fui, nē. Ciest nevaru.

3.Vista: Žēl gan. Es tev tāādus tārpiņus salasītu un pataupītu!
Suns; Par ko tad tā? Kur tad nu uzreiz tik laba?

3.Vista: Par to, ka tu uzreiz nemeties mums tā virsū. Vispirms klusi ievaukšķies, pabrīdini. Tad mēs kādu tārpiņu varētu vēl knābī satvert un līdzi iznest. Vai, vēl labāk – vispār mūs netrenkā, tāpat vien parej.

Suns: Nē, tā es nevaru. Ko tad saimniece teiks?

3.Vista: Saimniece, saimniece...Viņa sadzirdēs tavu riešanu un domās, ka esi mūs izdzinis.
Suns: Bet ja ieraudzīs?

3.Vista: Ja ieraudzīs, tad pati arī izdzīs.Bet mēs tev par to tārpiņus...

Suns: Teicu jau, ka man tārpiņi riebjas. Bet, ja piemānīšu saimnieci, varu palikt bez vakariņām. Un to es negribu.

3.Vista: Un ko tad tu gribi?

Suns: Redzi to kaķi kokā?

3.Vista: Nu, redzu. Kas ir?

Suns: Dabū viņu lejā, tad parunāsim.

3.Vista:Ja? Tūlīt izdomāsim.

3.Vista pieiet pie pārējām Vistām un par kaut ko sačukstas. Pēkšņi atskan Vistu kliedzieni.

Vistas (cita caur citu): Palīgā! Glābiet! Kūtī pele! Vai tiešām nav neviena, kas to noķertu? Palīgā! Man bail! Viņa apēdīs visus mūsu graudus! Palīgā! Vai kāds nav redzējis peļu mednieku?
Kaķis (no koka): Brēc kā uz galu. Kas nu tur liels – viena maza pelīte. Ko nu daudz viņa var apēst.

Suns: Vai tad tavs pienākums nav viņu noķert?
Kaķis: Sagribēji! Lai tu atkal  mestos man virsū, tiklīdz būšu lejā.

Suns: Nē, nē. Šoreiz tā nedarišu.

Kaķis: Ticēšu ja nu tev.

Suns: Ka es tev saku!

Vistas: Palīgā! Pele! Kūtī! Šausmas!

Kaķis: Nu ko, laikam ja tiešām būs jāiet  pamedīt. (Sunim)Bet lai abi tītari tavas ķepas tur ciet.
Suns (Tītariem): Lai notiek. Važojiet manas nevainīgās ķepiņas.

Abi Tītari tur Suni, Kaķis nolec lejā. Suns izraujas un metas kaķim virsū. Abi apjoņo ap pagalmu. Skan vau vau, ņau ņau, kladzināšana un buldurēšana. Pa to laiku, neviena neievērota, pagalmu pārlido Žagata. Kaķis iesprūk kūtī.

Suns atsēžas: Uf! Piekusu. Cik var  šitā  skraidīt.

Tītariene: Kāpēc tu viņu allažiņ ķer?

Suns: Tā no dabas ir nolikts. Sunim jādzenas pakaļ kaķim.

Tītariene: Bet kāpēc?

Suns (domīgi): Patiesībā nezinu. Varbūt tāpēc, ka Kaķis ir pielīdējs?

Tītars: Kam tad viņš tā pielien?

Suns: Saimniecei. Lien klēpī, luncinās ap kājām, lai tikai dabūtu kādu gardumu.

Tītars: Bet tu jau arī luncinies.
Suns: Tas ir savādāk. Tas aiz cieņas un mīlestības.

Tītariene: Un kad tu viņu noķersi, kas tad būs?

Suns: Nekas nebūs. Drusku pavalstīšu pa zāli, lai zina savu vietu, un salīgsim mieru. Uz kādu laiku.

Tītariene: Tad līgstiet to mieru uzreiz.

Suns: Nē, tā nevar. Vispirms ir jānoķer.

No kūts iznāk Kaķis: Nav tur nevienas peles. Kāpēc jūs mani mānat?

Suns (gatavodamies sprintam): Nu gan tu man reiz būsi rokā! Saturies!

Abi atkal joņo pa pagalmu, atkal skan kladzināšana un buldurēšana, līdz abi pazūd dārzā.Pa to laiku, neviena neievērota, pagalmu pārlido Žagata ar zelta ķēdīti kaklā.
Tītariene: Nu tad vismaz brīdi būs miers. Klau, vīriņ, iesim mēs arī pie spaiņa, nomazgāsim spārnus. Tas trakais Suns te sacēla veselu putekļu mākoni. Abi Tītari tā dara. 
Uznāk Aitiņa laimē mirdzošām acīm. Viņa ir tik laimīga, ka neredz, kur iet – te uzgrūžas ābelei, te kādai no Vistām, kas neizpratnē vēro Aitiņu.
1. Vista (paraustīdama Aitiņu aiz vilnas): Ei, Aitiņa, tu ko? Tu maz redzi, kur ej?
Aitiņa: Ne –e. Es esmu tik laimīga!

2.Vista: Kur tad nu tā – uzreiz?

Aitiņa: Mans Auniņš mani mīl! Viņš mani bučoja! Un rudenī mums būs kāzas!

3.Vista: Pavej vien! Tad jau nākam pavasar mums te spriņģos bars mazu jērēnu.

Aitiņa (kaunīgi): Nu...nezinu... Laimīgi atslīgst pie ābeles.
4.Vista: Kas tur ko nezināt! Kad mīl, tad arī bērni dzimst. 

1.Vista: Jā, starp citu, kur tad mūsu Gailis?

2.Vista: Droši vien pie savas Mīļākās Vistas. Viņš jau to apčubina vai katru mīļu brīdi.

3.Vista: Jā, un drīz būšot cālēni.

4.Vista: Ak, kaut Gailis par savu nākamo Mīļāko Vistu izvēlētos mani! Es tā gribu mazuļus!
1.Vista: Tad jau redzēs. Kura tad negrib.

Pa kūts durvīm galvu pabāž Telēns.

Telēns: Mū –u! Vai mamma vēl nav nākusi?

2. Vista: Uz slaukšanu? Nē, nav manīta.

Telēns: Bet man ēst gribas.

3. Vista: Uzēd tepat pagalmā zālīti.

Telēns (aplūkodams pagalmu): Te jau nekā nav. Viss vienos putekļos.

4.Vista: Jā, to jau Kaķis un Suns sastrādājuši. 

1.Vista: Ar tiem negantniekiem kaut kas jādara. Mūsu zaļais mauriņš drīz pārvērtīsies par Sahāras tuksnesi.

2.Vista: Ko tad tu izdarīsi! N e tu Kaķi noķersi, ne Suni pievārēsi.

3.Vista:  Bet mēs vismaz tagad droši varam iet uz dārzu. Es Sunim savu solījumu izpildīju, dabūju Kaķi lejā no ābeles.
1.Vista: Tad ejam mudīgāk. Ko tad vairs gaidīt. Vistas palekdamās aizplivinās.
Tītariene: Tā, nu mēs būt saposušies. (Telēnam) Un ko tu tur stāvi? Dzert gribi? Padzeries, spainī vēl ūdens diezgan.
Telēns: Nē, es negribu dzert. Es mammu gaidu. Bet viņa nenāk.

Tītars: Tad aizej pats pie mammas.

Telēns: Vai tad tā drīkst?

Tītars: Kas var liegt bērnam būt kopā ar savu māti. Ceļu uz pļavu zini?

Telēns: Nē, nezinu gan.

Tītariene: Tad mēs parādīsim. Seko mums pa pēdām. Visi trīs aiziet.

Aitiņa (viena palikusi): Ak tu manu mīļo,mīļo Auniņ! Kaut drīzāk pienāktu rudens!

Nedzirdami atlido Vārna un nosēžas uz ābeles.
Gailis (iznākdams no kūts): Ko tad tu te viena sēdi? Un tik laimīgi smaidi?

Aitiņa: Auniņš mani precēs!
Gailis: Ja? Tad jau labi. Apsveicu.

Aitiņa: Mums rudenī būs kāzas.

Gailis: Tikai rudenī? Līdz rudenim vēl tālu. Viss kas var mainīties.
Aitiņa (sašutusi): Ko tu runā!

Gailis; Kā – ko runā? Satiks citu aitiņu un tu paliksi bešā. 

Aitiņa; Nē, mans Auniņš nav tāds.

Gailis: Nu, tu jau labāk zini.

Aitiņa (sākdama raudāt):  Jā, zinu gan! Viņš mani neatstās.

Gailis: Ej kūtī un raudi tur. Ciest nevaru sieviešu asaras.

Aitiņa raudādama aiziet.

Vārna (Gailim): Kāpēc tu Aitiņu saraudināji?

Gailis: Es tikai viņai atvēru acis uz dzīves īstenību.

Vārna: Tik nežēlīgi!

Gailis (kašņādamies): Īstenība vienmēr ir nežēlīga.

Vārna; Bet viņa tagad raud!

Gailis: Lai paraud. Acis paliks skaidrākas.

Vārna; Tu nu gan esi nežēlīgs.

Gailis: Toties godīgs. Patiesība jau nevienam nepatīk.

Saimnieces balss: Reksi, Reksi! Vistas atkal dārzā! Puci, puci!

Uzskrien Suns, nostājas dārza malā un dažas reizes ierejas: Vau! Vau! Vau!

No dārza izskrien Vistas, 1. Vistai knābī tārpiņš.
3.Vista: Paldies, Sunīt, ka nepiemānīji un neklupi mums virsū. Tagad visas štātes palika kārtībā.

Suns: Kas runāts, runāts. Solījums jāpilda.

1. Vista (nolikdama tārpu Gailim priekšā): Lūdzu, man kungs un pavēlniek! Ļoti labs tārpiņš.
Gailis (aplūkodams tārpu): Tiešām, tiešām neslikts. Aiznesīšu to savai Mīļākajai Vistai, viņai tagad vajag daudz spēka.

1.Vista: Bet...

Gailis cēli aiziet.
1.Vista: Un es cerēju, ka viņš  pats  to apēdīs un tā es tikšu tuvāk Mīļākās vistas godam.
2.Vista: Cerēt jau nav aizliegts.

Pagalam uztraukta uzplivinās Mīļākā Vista.Aiz viņas uzsteidzas Gailis.
Mīļākā Vista: Palīgā! Palīgā! Ir noticis noziegums!
3.Vista: Mīļā, kas noticis? Tu tagad nedrīksti uztraukties.
Mīļākā Vista: Zādzība! Man nozagta zelta ķēdīte.

4.Vista: Kā tad tas gadījās?

Mīļākā Vista: Noliku perēkļa maliņā, lai saulīte apspīd – tad zelt tik jauki mirgo. Un tikai uz mazu brītiņu pievēŗu acis. Kad atvēru – ķēdītes nav!

1.Vista: Varbūt kaut kur nokritusi?

Mīļākā Vista: Nē. Nav. Visur izmeklējos. Ko tagad darīt?

2.Vista: Jāmeklē zaglis.

3.Vista: Mūsu pagalmā nekas tamlīdzīgs nav noticis.

Mīļākā Vista: Bet tagad ir. Vai manu dieniņ!

Gailis (apņēmīgi): Tagad tā. Tas zaglis ir jāatrod.

4.Vista: Bet kā?

Gailis: Sasauksim visus šurp un nopratināsim.

1. Vista: Bet Suns un Kaķis nez kur aizbizenējuši.

2.Vista: Nē, tur jau viņi joņo.

Uzskrien Kaķis un Suns, Gailis tiem drosmīgi nostājas ceļā.

Gailis: Pietiek trakot! Te jānoskaidro nopietna lieta.

Kaķis: Kas noticis?
Gailis: Zādzība. Manai Mīļākajai Vistai nozagta  zelta ķēdīte.
Suns: Kāda nelietība. Tūlīt visus nopratināsim.

Tītariene: Bet Telēns ir pļavā pie mammas.

Tītars: Un Aitiņa kūtī raud.

Gailis: Tu, Suns, tūdaļ skrien pēc telēna, un tu, tītar, kūtī pēc Aitiņas. Vai skaidrs?

Suns un Tītars: Skaidrs! Abi aizskrien.

Gailis: Bet mēs sāksim nopratināšanu. Sanāk visi bariņā. (Ierauga ābelē Vārnu). Un tu, Vārna, arī. 

Vārna: Bet  es neko nezinu.

Gailis. Nekas. Nāc vien.

Vārna pievienojas pārējiem.

Gailis: Sāksim ar pirmo. Kurš zināja, kur ir manas Mīļākās Vistas perēklis?
Klusums

Gailis: Vai tiešām nevienu tas neinteresēja? Nemelojiet, citādi būs vēl sliktāk.

1.Vista: Nu es reiz pa šķirbiņu paskatījos, kā viņa perē. Gribēju zināt, kā tas ir, kad pašai tas brīdis pienāks.

Gailis: Un visiem izstāstīji?

1.Vista: Nē, tikai 2.Vistai pačukstēju.

Gailis: Un 2.Vista izkladzināja visam pagalmam. Zinām tās jūsu pļāpas.

2.Vista: Bet es neko neesmu ņēmusi.

3.Vista, 4.Vista, Tītariene, Vārna, Kaķis (cits caur citu): Bet mēs neko neesam ņēmuši! Mēs nezinām, kas paņēma! Mēs neesam vainīgi!
Gailis: Klusu! Tur nāk pārējie.
No kūts iznāk Tītars un Aitiņa, no pļavas atgriežas Suns un Telēns, tiem seko Auniņš, kas paliek stāvam nomaļus.
Gailis: Tagad jūsu kārta. Kas paņēma manas Mīļākās Vistas zelta ķēdīti?
Tītars, Aitiņa, Suns, Telēns cits pēc cita: Es ne! Es ne! Es ne! Es ne!

Gailis: Bet kāds taču ir vainīgs!

Auniņš (pienākdams tuvāk): Piedodiet, ka iejaucos jūsu sarunā, bet...

Gailis: Kas tu tāds esi?

Auniņš: Auniņš. Es atnācu, lai...

Gailis: Atzītos zādzībā!

Auniņš; Nē taču. Es atnācu pie Aitiņas un jums visiem, lai pateiktu... Bet saprotu, ka tagad nav īstais brīdis. Tiesa, es kaut ko redzēju...
Gailis: Nu, nu – ko tu redzēji?

Auniņš: Man šķiet, ka redzēju – žagata nesa knābī kaut ko spožu.

Gailis: Vārna, lido tūlīt pēc žagatas! Un bez viņas neatgriezies! 

Vārna aizlido. Auniņš paved Aitiņu malā, pārējie savā starpā sačukstas.

Auniņš: Aitiņ, es atnācu, lai pateiktu...

Aitiņa: Ka tev ir cita aitiņa un mani tu tikai māni.

Auniņš: Nē taču! Kas tev ko tādu teica?

Aitiņa: Gailis.

Auniņš: Ak Gailis! Tas jau nu ir īstais zinātājs. Ja pašam harēms, tad domā, ka visi tādi ir.
Aitiņa: Tad tev nevienas citas nav?

Auniņš: Ne taču. Tika tevi es mīļoju. Tāpēc jau atnācu, lai...

Uzlido Vārna, aiz viņas striķītī piesieta Žagata.

Vārna: Te nu mēs esam. Šī negribēja nākt. Nācās piesiet striķī.

Gailis:  Tā, Žagata, tagad mēs spriedīsim tiesu. Vai t paņēmi manas Mīļākās Vistas rotu?

Žagata: Nē.

Tītars: Bet ko tev tās acis uz visām pusēm žibinās? Vai tik tu nemelo?

Žagata: Nē! Ko jūs man uzbāžaties!

Tītariene: Žagata, atzīsties ar labu, citādi...

Gailis; Citādi mēs tevi iemērksim ūdens spainī.

Žagata: Nē, nē, nē! To tik nē!  Man no ūdens ir bail.

1. Vista: Tad klāj vaļā.

Žagata: Vispirms atsieniet mani!

Gailis: Bet tad tu aizbēgsi!

Suns (bargi): Neaizbēgs vis! Es viņu pieskatīšu. Vau!

Žagata: Nu ko jūs man brūkat virsū! Sieniet vaļā. Vārna atsien striķi.

2.Vista: Un tagad runā! Citādi...

Gailis: Ūdens spainis.

Žagata: Labi jau labi. Es paņēmu. Tāpat vien paņēmu. Esmu kleptomāne.

Gailis: Tā. Un kur tā manta ir?

Žagata (izvilkdama no kabatas ķēdīti): Reku, šeku.

Gailis (dodams Mīļākajai Vistai ķēdīti): Ņem, mīļā, tā atkal ir tava.

Mīļākā Vista: Nē, paldies, draugs, es to vairs neņemšu. Kam mums, vistām, cilvēku lietas. Mēs tāpat esam skaistas. Lai suns ienes istabā un saimniece lai glabā. Citādi man vieni uztraukumi.

Gailis: Labi, ja jau tu tā saki. (Dodams sunim ķēdīti) Ienes nu iekšā un atdod saimniecei.

Suns: Labi, izdarīšu. (paņem ķēdīti un ieskrien istabā).

3.Vista: Bet ko ar to zagli darīsim?

4.Vista: Lai nosolās mūsu pagalmā vairs nenākt.

Žagata: To gan ne! Ko tad es viena, bez dzīvītes pagalmā, iesākšu?
4.Vista: Tad apsolies vairāk nezagt. Un atvainojies Mīļākajai Vistai.

Žagata: Es solos. Es turēšos, cik spēka. Un piedod man, Mīļākā Vista! Lai tev braši bērni.

Mīļākā Vista: Vai dieniņ! Man tak jāskrien uz perēkli! Ar visiem kreņķiem pavisam aizmirsu, ka taču perēju.

Aizplivinās. No istabas iznāk suns. Auniņš paved Aitiņu priekšā.

Auniņš: Kad viss ir nokārtojies, varu nākt ar savu ziņu. Gribu visiem paziņot, ka mīlu jūsu Aitiņu un rudenī mums būs kāzas.

Visi (cits caur citu, spiezdami rokas un apkampdami Aitiņu un Auniņu): Apsveicam! Laimīgie! Kāzas! Un jau rudenī! Daudz laimes! Un veselību!
Auniņš: Paldies, paldies! Bet tas vēl nav viss. Kāzas mēs svinēsim šeit, jūsu pagalmā
Visi (cits caur citu): Urrā! Pie mums būs kāzas! Varena ballīte! Lieliska izēšanās! Dancosim līdz rītam! Lai gods un laime jaunajiem!
Gailis (pārtraukdams): Bet sarunāsim, ka līdz tam dzīvosim draudzīgi. Vai ne?

Suns: Jā, jā, protams.

Kaķis (viltīgi un sākdams skriet uz vietas) Ņau, ņau!

Suns: Ak tu mani kacināsi? Nu pagaidi tikai! Vau, vau! (Metas kaķim pakaļ, kurš mūk)
Tītariene: Nu tos abus laikam nekas neizmācīs.Bet ko mēs te stāvam? Laižam pakaļ! Izlocīsim kājas!

Visi smiedamies  un spārnus vicinādami, strīpiņā seko Sunim un Kaķim. Jautrā kompānija apmet loku un nozūd no skatuves.
Beigas

